Twee vas oor bakkievrag gesteelde suurlemoeneHeelwat van die vermoedelik gesteelde suurlemoene was reeds in sakkies verpak. (Foto: SA Polisie) Die polisie het ŉ opdraande stryd om sake te ondersoek waar gewasse van boere gesteel word en maak staat op die hulp van die gemeenskap om inligting oor misdaad en misdadige bedrywighede onder sy aandag te bring, sê kapt. Mali Govender, ŉ polisiewoordvoerder in die Oos-Kaap. Hulp uit die gemeenskap het vandeesweek dan ook gelei tot die inhegtenisneming van twee verdagtes wat glo suurlemoene uit ŉ boord in die Addo-omgewing gesteel het. “Die polisiebeamptes het dadelik gereageer en is na die woning in Greenfields waar twee verdagtes, in hul 30’s, besig was om suurlemoene in sakke te verpak,” het Govender gesê. Die polisie het op die huis toegeslaan na ‘n wenk van ‘n inwoner. (Foto: SA Polisie) Altesame 40 sakke van 7 kg elk en vyf sakke van 50 kg elk was reeds gepak. Daar was ook sowat 100 kg los suurlemoene. ŉ Kilogram suurlemoene beloop sowat R25 en die waarde van die vrugte waarop beslag gelê is, is meer as R15 000. “Die verdagtes staan tereg op ŉ aanklag van die besit van vermoedelik gesteelde eiendom en verskyn later in die landdroshof,” het Govender gesê. Die polisie sê die diefstal van gewasse het ŉ enorme uitwerking op die volhoubaarheid van boerderye en hou ŉ regstreekse gevaar vir die inkomste van die landbougemeenskap in.